חולית: חלק 2

חולית: חלק 2 (באנגלית: Dune: Part Two) הוא סרט פעולה-הרפתקאות מדע בדיוני אפי אמריקאי בבימויו של דני וילנב על פי תסריט מאת ג'ון ספאייטס, וילנב ואריק רות'. הסרט הוא חלקו השני של הסרט "חולית", שעלה לאקרנים בשנת 2021. זוהי הפקה בינלאומית משותפת של קנדה, הונגריה, בריטניה וארצות הברית, והוא השני מתוך עיבוד דואולוגי מתוכנן לרומן באותו השם שיצא לאור בשנת 1965 מאת פרנק הרברט, העתיד להתמקד בחציו השני של הרומן. בסרט מככבים אנסמבל שחקנים הכולל את טימותי שאלאמה, רבקה פרגוסון, ג'וש ברולין, סטלאן סקושגורד, דייב בטיסטה, זנדאיה, סטיבן מקינלי הנדרסון, שרלוט רמפלינג, פלורנס פיו, אוסטין באטלר וכריסטופר ווקן.

הסרט עתיד לעלות לאקרנים ב-15 במרץ 2024, תחת הפצתם של אולפני האחים וורנר.

תקציר העלילה

עלילת הסרט עתידה להתקיים לאחר אירועי הסרט הקודם ולעסוק במסעו הרוחני של פול, שמצטרף לדררים לאחר שקיבל את ייעודו בתור המוא'דיב, במטרה למלא את רצון אביו – הבאת שלום לאראקיס, תוך שהוא מנסה למנוע את העתיד הנוראי שחזה – מלחמת קודש בשמו שמתפשטת ברחבי היקום.

צוות השחקנים והדמויות
 טימותי שאלאמה – פול אטראידיס, דוכס בית אטראידיס והמוא'דיב שמיועד להושיע את אראקיס.
 רבקה פרגוסון – ליידי ג'סיקה אטראידיס, פילגשו של לטו אטראידיס ואמו של פול, אותו היא מדריכה בדרכיו של מסדר "בנות גשרית", אליהן היא משתייכת.
 ג'וש ברולין – גורני האלק, המנטור של פול ומומחה הנשקים של בית אטראידיס, אשר צולק בידי ראבאן.
 סטלאן סקושגורד – הברון ולדימיר הארקונן, ראש בית הארקונן, שליט כוכב גאידי פריים ושליט אראקיס לשעבר.
 דייב בטיסטה – גלוסו "החיה" ראבאן, אחיינו האכזרי של הברון הארקונן.
 זנדאיה – צ'אני, אחייניתו של סטילגאר ושותפתו בהנהגת שבט הדררים, ואהובתו של פול.
 סטיבן מקינלי הנדרסון – תופיר האווט, מנטאט הנאמן לבית אטראידיס.
 שרלוט רמפלינג – אם המנזר גאיוס הלן מוהיאם, חברה בכירה במסדר "בנות גשרית" והדוברת של הקיסר.
 חוויאר בארדם – סטילגאר, מנהיגם של שבט הדררים, המבקש להגשים את נבואת המוא'דיב ולשחרר את אנשיו משליטת בית הארקונן.
 פלורנס פיו – הנסיכה אירולן קורינו, בתו של הקיסר.
 אוסטין באטלר – פיד-ראוטה, אחיינו הצעיר של הברון הארקונן.
 כריסטופר ווקן – שדאם הרביעי, קיסר בית קורינו.
 לאה סדו – ליידי מרגו, חברת "בנות גשרית" ויועצתו הקרובה של הקיסר.
 סוהיילה יאקוב – שישאקלי, לוחמת משבט הדררים.
 עאליה, בתה של ליידי ג'סיקה ואחותו של פול.
יתרה מזאת, טים בלייק נלסון לוהק לתפקיד לא ידוע.

הפקה

פיתוח
במרץ 2018, הבמאי דני וילנב הצהיר על מטרתו לעבד את הרומן "חולית" לדואולוגיית סרטים. בהמשך, נמסר כי וילנב חתם על עסקה מול אולפני האחים וורנר על הפקת דואולוגיה, בסגנון זהה לשל העיבוד בשני חלקים של רומן האימה "זה" מאת סטיבן קינג, שחלקו הראשון הופץ בשנת 2017 וחלקו השני הופץ בשנת 2019. וילנב הצהיר נחרצות כי הוא לא יהיה מוכן לעבד את "חולית" לסרט בודד, שכן הספר "מורכב מדי" ו"עשיר בפרטים" שלא יוכלו להיכנס לסרט אחד.

בינואר 2019, אושר כי ג'ו ווקר יהיה אמון על עבודת העריכה. בין שאר חברי צוות ההפקה של שני הסרטים נכללים בראד ריקר כמפקח אמנותי; פטריס ורמטה כמעצב הפקה; פול למברט כמפקח אפקטים חזותיים; גרד נפזר כמפקח אפקטים מיוחדים; ותומס סטרוטרס כרכז פעלולים. הסרט יופק על ידי וילנב, מרי פארנט וקייל בויטר, ואילו טניה לאפוינט, בריאן הרברט, ביירון מריט, קים הרברט, תומאס טול, ג'ון ספאייטס, ריצ'רד פ. רובינשטיין, ג'ון הריסון והרברט וו. ישמשו כמפיקים בפועל וקווין ג'יי. אנדרסון כיועץ יצירתי. מנכ"ל אולפני לג'נדרי, ג'ושוע גרוד, אישר באפריל 2019 כי בכוונת האולפנים להפיק סרט המשך, והוסיף כי "יש מקום הגיוני לעצור את הסרט [הראשון] לפני שהספר יסתיים".

בדצמבר 2020, וילנב הצהיר כי בשל תוכניתם של אולפני האחים וורנר להפיץ את הסרט בבתי הקולנוע ובשירות "HBO Max" באותו זמן, הסרט הראשון עלול להיכשל בקופות, דבר שיגרור לביטול סרט ההמשך המתוכנן. בהקרנת גרסת ה-IMAX של הסרט הראשון, נחשף בעשר הדקות הראשונות כי שמו קרוי "חולית: חלק 1", עובדה שאישרה את אמונם של האולפנים בתוכניות להפקת סרט המשך. באוגוסט 2021, וילנב דיבר בביטחון רב יותר על סיכוייו של סרט ההמשך ועל התרגשותו לעבוד שוב עם טימותי שאלאמה וזנדאיה, והעיר כי לדמותה של צ'אני עתיד להיות תפקיד גדול יותר בסרט ההמשך. לפני הקרנת הבכורה של הסרט הראשון בפסטיבל הסרטים של ונציה, וילנב חשף כי הוא מתכנן להפוך את הדואולוגיה לטרילוגיה, כאשר "חלק שני" יתבסס על חצייו השני של הרומן הראשון ואילו הסרט השלישי יתבסס על הרומן השני "משיח חולית". עוד נמסר כי באולפני האחים וורנר הובטח לווילנב כי סרט ההמשך יקבל אור ירוק כל עוד הסרט יזכה להצלחה בשירות "HBO Max". ימים ספורים לפני עליית הסרט הראשון לאקרנים, מנכ"לית "האחים וורנר", אן סרנוף, אמרה: "האם יהיה לנו סרט המשך לחולית? אם אתה צופה בסרט אתה רואה איך הוא מסתיים, אני חושבת שאתה די יודע את התשובה לזה."

ב-26 באוקטובר 2021, נמסר על ידי אולפני לג'נדרי כי הפקת הסרט אושרה רשמית. בהודעה רשמית מטעם האולפנים נמסר כי "לא היינו מגיעים לנקודה הזו ללא החזון יוצא הדופן של דני והעבודה המדהימה של הצוות המוכשר שלו, הכותבים, צוות השחקנים המרהיב שלנו, השותפים שלנו באחים וורנר, וכמובן, המעריצים! לחיי סרט "חולית" נוסף".

כתיבה
באפריל 2017, נמסר כי אריק רות' נשכר למלאכת כתיבת התסריט, ומאוחר יותר אושר כי ג'ון ספאייטס יהיה שותף בכתיבת התסריט לצדם של רוט ווילנב. באפריל 2019, נמסר כי דייוויד פיטרסון, אשר עזר לעצב את מגוון השפות בסדרת הטלוויזיה "משחקי הכס", יהיה אמון על פיתוח השפות המדוברות השונות בשני הסרטים. בנובמבר 2019, ספאייטס עזב את תפקידו כמפיק הסדרה "חולית: האחיות", סדרת הפריקוול, על מנת להתמקד בהפקת סרט ההמשך. ביוני 2020, צלם הסרט, גרג פרייזר הצהיר, "זהו סיפור מעוצב בפני עצמו עם מקומות ללכת אליהם. זה סרט אפי עצמאי לחלוטין שאנשים יפיקו ממנו הרבה כשהם יראו אותו". בפברואר 2021, רות' הצהיר שהוא כתב טיוטת תסריט מלאה עבור סרט ההמשך הפוטנציאלי. באוגוסט 2021, וילנב אישר שכתיבת התסריט החלה.

ליהוק
מרביתו של צוות השחקנים שהופיע בחלר הראשון – בהם טימותי שאלאמה, זנדאיה, רבקה פרגוסון, דייב בטיסטה וחוויאר בארדם – עתיד לשוב להפקת החלק השני. ב-מרץ 2022, נמסר על ניהול משא ומתן מצדם של פלורנס פיו ואוסטין באטלר על השתתפות בסרט; ובשלהי אפריל 2022 אושר כי השניים לוהקו לדמויותיהם של הנסיכה אירולין קורינו ופיד-ראוטה הארקונן. במאי 2022, אושר כי כריסטופר ווקן לוהק לדמותו של הקיסר שדאם קורינו הרביעי. ביוני 2022, נמסר על ליהוקה של לאה סדו; וביולי, על ליהוקה של סוהיילה יאקוב לצוות השחקנים.

צילומים
צילומי הרקע עבור הסרט החלו ב-4 ביולי 2022 באלטיבולה, איטליה, למשך יומיים. צילומי הסרט התעתדו להתחיל ב-21 ביולי בבודפשט, הונגריה, אך למעשה החלו ב-18 ביולי 2022.

מוזיקה
עם ההכרזה הרשמית על הפקת הסרט, אושר כי המלחין הנס צימר ישוב להלחין את המוזיקה; לאחר שהיה אמון על הלחנת המוזיקה לחלק הקודם.

שיווק 
קדימון הסרט הוצג בפאנל של האחים וורנר ב-"CinemaCon" ב-27 באפריל 2023. מבט ראשון של צוות השחקנים כדמויות שוחררו באינטרנט, לצד כרזת הסרט ב-2 במאי 2023. הקדימון שוחרר לציבור למחרת. המגזין וראייטי קרא לזה "עוצר נשימה", והמגזין GQ הכתיר את הצילומים של פול רוכב על תולעת חול כ"רצף הבולט"; והמהדורה פנגוריה העירה "אם אתה לא מתרגש מזה, אנחנו לא יודעים מה להגיד לך". מאוחר יותר דנו צ'אלמט וזנדאיה וקידמו את הסרט במצגת של האחים וורנר בתערוכה "CineEurope" ב-21 ביוני.

הקדימון השני שוחרר ב-29 ביוני 2023. כריס אוונגליסטה מהבלוג /Film התרגש מהופעתו של כריסטופר ווקן בתור הקיסר שדאם הרביעי . בן טראוויס מהמגזין אמפייר שיבח את הדימויים ה"סיסמיים" וה"מדהימים, לא מבלבלים יותר את העין", וחש שהטווח הוא "מרחיב במיוחד" וציין את הצילומים המונוכרומטיים המתארים את הפייד-ראותה של אוסטין באטלר תוך כדי קורא לצילומים של הופעתו של כריסטופר ווקן "משפיעה". ג'ושוע ריברה מפוליגון אמר "הטריילר, במילים פשוטות, מתנדנד" ונהנה מהצילומים הנוכחיים.

הפצה
הסרט עתיד לעלות לאקרנים ב-15 במרץ 2024, תחת הפצתם של אולפני האחים וורנר. במקור, נמסר כי הסרט עתיד לעלות לאקרנים ב-20 באוקטובר 2023 ולאחר מכן ב-17 בנובמבר 2023 וב-3 בנובמבר 2023.

קישורים חיצוניים

הערות שוליים

חולית
סרטי 2024
סרטים אמריקאיים מבוססי ספרים
סרטי אולפני לג'נדרי
סרטים בריטיים מבוססי ספרים
סרטים הונגריים
סרטי האחים וורנר
סרטי המשך אמריקאיים
סרטי הרפתקאות אמריקאיים
סרטי הרפתקאות בחלל
סרטי חוצנים
סרטי מדע בדיוני אמריקאיים
סרטי פעולה אמריקאיים
סרטים קנדיים